ทั่วโลกอ่วมพิษ “โควิด” กระทบยอดส่งออกรถยนต์ ต.ค. วูบ 16.57%
"สภาอุตฯ" เผยยอดส่งออกรถยนต์ เดือน ต.ค. 71,372 คัน ลดลงจากเดือนเดียวกันของปีก่อน 16.57%
"สภาอุตฯ" เผยยอดส่งออกรถยนต์ เดือน ต.ค. 71,372 คัน ลดลงจากเดือนเดียวกันของปีก่อน 16.57%
17 พ.ย. 2563

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ในเดือนต.ค.63 มียอดส่งออกรถยนต์ที่ 71,372 คัน ลดลงจากเดือนเดียวกันของปีก่อน 16.57% โดยส่งออกลดลงแทบทุกตลาด ยกเว้นตลาดอเมริกาเหนือ เนื่องจากส่งออกรถกระบะเพิ่มขึ้นจากเดือนเดียวกันของปีก่อน ส่วนมูลค่าการส่งออกรถยนต์ อยู่ที่ 40,801 ล้านบาท ลดลงจากเดือนเดียวกันของปีก่อน 11.43%
ทั้งนี้ ส่งผลให้ในช่วง 10 เดือนแรกของปีนี้ (ม.ค.-ต.ค.63) มียอดส่งออกรถยนต์สำเร็จรูป 592,829 คัน โดยส่งออกลดลงจากช่วงเดียวกันของปีก่อน 34.61% ส่วนมูลค่าการส่งออก อยู่ที่ 329,020 ล้านบาท ลดลงจากช่วงเดียวกันของปีก่อน 29.85%
สำหรับยอดการผลิตรถยนต์เดือนต.ค.63 อยู่ที่ 149,360 คัน ลดลงจากเดือนเดียวกันของปีก่อน 2.24% เนื่องจากยอดผลิตเพื่อจำหน่ายในประเทศ ซึ่งปีนี้มีสัดส่วน 55.01% ของยอดผลิตทั้งหมด เพิ่มขึ้น 18.81% จากเดือนต.ค.62 โดยเป็นการเพิ่มขึ้นเป็นเดือนที่ 2 ติดต่อกัน หลังจากมีการล็อกดาวน์ในเดือนเม.ย. ทั้งนี้  เป็นการเพิ่มขึ้นของการผลิตรถกระบะเพื่อขายในประเทศ ซึ่งสะท้อนให้เห็นถึงเศรษฐกิจในประเทศที่เริ่มฟื้นตัวจากการผ่อนคลายการล็อกดาวน์ของรัฐบาล แต่ยอดผลิตเพื่อส่งออกยังคงลดลงถึง 19.65%
ส่วนจำนวนรถยนต์ที่ผลิตได้ในช่วง 10 เดือนแรกของปีนี้ มีจำนวนทั้งสิ้น 1,112,426 คัน ลดลงจากช่วงเดียวกันของปีก่อน 35.53%
สำหรับยอดขายรถยนต์ภายในประเทศเดือนต.ค.63 มีจำนวนทั้งสิ้น 74,114 คัน ลดลงจากเดือนเดียวกันของปีก่อน 1.4% จากการผ่อนคลายล็อกดาวน์ การช่วยเหลือผู้ได้รับผลกระทบจากการแพร่ระบาดของโควิด-19 และการกระตุ้นกำลังซื้อของผู้บริโภคของรัฐบาล การประกันรายได้พืชผลของรัฐบาล การแนะนำรถยนต์รุ่นใหม่และการส่งเสริมการขายของผู้จำหน่าย ส่งผลให้ในช่วง 10 เดือนแรกของปีนี้ มียอดขายรถยนต์ในประเทศ 592,448 คัน ลดลงจากช่วงเดียวกันของปีก่อน 27.4%